Sophie Hæstorp Andersen (S), 2008-04-22:
Det er jeg faktisk meget enig i, selv om jeg lidt synes, at Ny Alliance antydede, at det var lappeløsninger at foreslå nogen lidt mere strukturelle tiltag end kun at kigge på de her projekter, som vi diskuterer i dag eller skulle diskutere i dag.
Jeg vil sige, at for Socialdemokraterne er det meget vigtigt, at vi netop får set bredt på velfærden, for der er behov for en række større tiltag.
Vi har behov for nogle politiske ændringer for at sikre noget så basalt som mere social retfærdighed, større lighed og bedre og lige muligheder for, at også unge og ældre med anden etnisk baggrund end dansk kan blive en del af og klare sig i det her samfund på lige fod med alle andre danskere.
Jeg tror, at vi er meget enige om, at vi skal kigge nærmere på det.
En ting, vi kan se på, er bedre normeringer, for der får man tid til at kigge på det enkelte barn, uanset hvem det måtte være.
Det vil efter min mening være et kæmpeskridt i den rigtige retning.
Jeg har ikke sagt noget om, at det ikke er muligt for folk med anden etnisk baggrund at komme i arbejde.
Der er sådan set masser, der er kommet i arbejde, men mange af dem sidder i nogle meget udsatte job, som kan forsvinde så hurtigt som dug for solen, i det øjeblik væksten i Danmark går i den modsatte retning, og Danmark kommer i en økonomisk krise.
Regeringen taler jo selv lige nu meget om, at vi har brug for opstramninger, og hvad ved jeg, i forhold til økonomien.
Rengøringsjob, ufaglærte job i hotelbranchen og andre steder er job, der kan forsvinde meget hurtigt igen, og det er dér, vi ser, at rigtig mange med anden etnisk baggrund er kommet ud og har fået arbejde.
Det, der er det interessante ved det tiltag, som er blevet lavet i Brøndby IF, er, at det ganske rigtigt startede op på satspuljemidler, men fru Karen Ellemann sagde jo selv, at nu måtte de selv finde ud af, hvem der skulle finansiere det i fremtiden.
Fru Karen Ellemanns parti har i hvert fald ikke tænkt sig at støtte, at det her er noget, der bliver sat mere systematisk i drift, eller at erfaringerne bliver udbredt til andre dele af landet.
Det er sådan noget, som klubben må klare selv, og det er jo dér, vi har en af problemstillingerne ved mange af de her puljer, altså at vi igangsætter ting, så slutter de efter 3 år, og så står de fuldstændig på egne ben.
Og hvis ikke den pågældende kommune har mulighed for at støtte økonomisk, går projektet nedenom og hjem - medmindre det genopfinder sig selv, måske ved hjælp af nogle dygtige integrationskonsulenter eller andet - og så står man uden det.
Jeg mener, at vi som politikere har et ansvar for, at vi går målrettet til værks i forbindelse med integrationsindsatsen i Danmark, og det undrer mig, at Venstre hele tiden afviser det ansvar.
Socialdemokratiet har i sit integrationsudspil foreslået, at man over en 10-årig periode - det må jo så først være i 2018, så vidt jeg kan regne ud - faktisk gør noget, der er næsten endnu mere ambitiøst.
Jeg tror, at vi har sat 30 pct. som målsætning.
Men 50 pct. og lidt før kunne vi sikkert godt blive enige om som et kompromis for, hvordan vi en gang for alle får gjort op med nogle af de ghettoområder, vi har i Danmark.
Jeg synes da, at vi skulle sætte os ned en dag og kigge på, hvordan vi kunne lave det.
Men det kræver selvfølgelig lidt mere, end at bare Socialdemokraterne og De Radikale bliver enige om en sådan målsætning.
Det kræver, at vi også får et bredt flertal i Folketinget, der bakker op om det.
Men der ser jeg da mange lighedspunkter.
Så vil jeg sige: Jo, jeg synes, at man har forspildt en historisk chance de sidste 7 år.
Vi har set, at langt størstedelen af danskerne har oplevet vækst.
Man har fået råd til større biler, eller nogle kan foretrække mere miljørigtige biler.
Man har fået råd til flere og flere ting.
Og alligevel ser vi så mange folk med anden etnisk baggrund stå uden for arbejdsmarkedet, og noget af det skyldes alene det faktum, at de har en anden etnisk baggrund.